Broj: 711-I-609-P-78/23-02-17

Zagreb, 30. ožujka 2023.

 **OLJA VESELINOVIĆ**

 **voditeljica Odjela općih, pravnih i**

 **kadrovskih poslova te poslova nabave**

 **VURA - Razvojna agencija Vukovar d.o.o.**

 **za promicanje razvoja**

**Predmet: očitovanje na zahtjev**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 16. ožujka 2023. pod brojem 711-U-3537-P-78/23-01-27 zaprimilo je zahtjev za očitovanjem koji je podnijela Olja Veselinović, voditeljica Odjela općih, pravnih i kadrovskih poslova te poslova nabave trgovačkog društva VURA - Razvojna agencija Vukovar d.o.o. za promicanje razvoja.

U zahtjevu podnositeljica navodi da je u Dopuni smjernice o zabrani primitaka dodatne naknade Broj: 711-I-518-R-34/22-02-17 od 12. travnja 2022. navedeno kako obveznici navedeni u članku 3. stavku 1. i 2. Zakona o sprječavanju sukoba interesa (“Narodne novine“, broj 143/21., dalje: ZSSI), koji temeljem ugovora o radu obnašaju javnu dužnost, smiju pored plaće koju primaju za njezino obnašanje ostvarivati od poslodavca plaćene edukacije povezane s obnašanjem javne dužnosti.

Podnositeljica postavlja upit na koji je način potrebno dokazati da je edukacija povezana s obnašanjem dužnosti te navodi da se konkretno radi o edukaciji u području ljudskih potencijala (HR akademija), koja je povezana s obavljanjem poslova radnog mjesta direktora društva VURA - Razvojna agencija Vukovar d.o.o. za promicanje razvoja.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavaka 3., 4. i 5. ZSSI-a na 3. sjednici održanoj 30. ožujka 2023., podnositeljici daje očitovanje, kako slijedi.

Obveznici ne mogu uz primanje plaće za obnašanje javne dužnosti ostvarivati druge primitke koji ujedno ne predstavljaju naknadu stvarnih troškova nastalih u obnašanju dužnosti, jer bi se radilo o primicima zabranjene dodatne naknade iz članka 7. točke d) ZSSI-a.

Međutim, ukoliko bi direktor trgovačkog društva, kao osoba koja vodi poslovanje te zastupa društvo, prema opisu poslova svojeg radnog mjesta ili faktički u obavljanja poslova istog donosio poslovne odluke koje se odnose na upravljanje ljudskim potencijalima, tada bi se isti poslovi mogli dovesti u svezu s obnašanjem javne dužnosti.

Stoga pod navedenom pretpostavkom plaćanje edukacije iz sredstava društva VURA - Razvojna agencija Vukovar d.o.o. za promicanje razvoja direktoru istog društva ne bi bilo suprotno ZSSI-u.

Nadalje, trebalo bi se raditi o edukacijama koje se odnose na pohađanje stručnih programa u kraćem trajanju te koje ne predstavljaju programe visokoškolskih obrazovnih institucija na kojima se stječu akademski nazivi, jer bi tada edukacija plaćena javnim sredstvima bila ponajprije u privatnom interesu obveznika i time suprotna ZSSI-u.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana